作者：无名氏
词牌/韵律：六州

paragraphs: 千载运，宝业正遐昌。
钦至道，崇明祀，盛礼迈前王。
銮辂动，万骑腾骧。
驰道纷彩仗，瑞日煌煌。
奉秘检、玉羽群翔。
非雾满康庄。
躬朝真馆，齐心绎思，顺风俯拜，奠酒爇萧芗。
精衷达，飚轮降格昭彰。
回羽旆，驻雕辇，旧地访睢阳。
亭清庙、孝德辉光。
届灵场。
星罗万国珪璋。
陈牲币、金石锵洋。
景福降穰穰。
垂衣法坐，恩覃群品，庆均海宇，圣寿保无疆。